Venerdì sezze de setenbre: insemme a chi gh’à çent’anni e a chi core in bicicletta.
Gia che te regia o giorno de comensâ o l’é ariòu! E, dæto che emmo finio o ciclo pasòu co-a zoentù de l’introtæra, saiva a dî o Diego e o Filippo che n’an mostròu comme aleitâ e vacche, emmo pensòu ben de dedicâ a primma parte de questa trasmiscion a chi gh’à çent’anni ò ciù. Trei çentanæ, doe dònne e ’n òmmo, doî do 1916 e unn-a do 1915, son stæti òspiti in studio e n’an fæto vedde cöse veu dî arivâ a çent’anni e ese ancon coscì regagii.
Inta segonda parte e biciclette l’an fæta da padron e n’é stæto mostròu cöse veu dî giâ i nòstri monti in sce doe reue co-o fâ de ativitæ che servan anche a finançiâ di interventi in sciâ scleroxi multipla, ’na teribile mòutia.
O Lucca Bruzon, missi i libbri in scê sganzie da biblioteca, inte sto ciclo chi o ne parliâ de stradde, di seu nommi e de cöse gh’é da vedde e da savei. E magara peu dase ch’o no segge solo ma ch’o segge aconpagnòu da quarche bella figgia. Vediemo…
E poi e paròlle: quelle no mancan mai! Comenso subito con l’aregordâ comme o Driano de çent’anni o l’à definio o zeneize do condutô: in zeneize strangoòu! Però, lasciæmelo dî, o zeneize do Gilberto o va ben. Ghe ne fise di zoeni che parlan o zeneize comme lê!
Doe paròlle son sciortie subito. A primma a l’é dogìn, domandâ via mail da ’n telespetatô, e a segonda a l’é lèrnio, ’n’atresso da contadin, ma quæ ezatamente? In sciâ paròlla ‘lèrnio’ no ò atrovòu ninte. In sciô ‘dogìn’ in cangio emmo avuo doe rispòste in diretta. Dæto che doggio o veu dî anche loinâ, dogin porieiva ese ’n loinâ picin. Pöi n’an segnalòu che o diçionaio mainâ do Noberasco de Sann-a o registra dogin comme ‘doppino’.
Emmo parlòu do diacolón e do çiöto che ean di ceròtti con de l’ingoento che inciastravan tutto; da chi o scignificato d’ancheu de çiöto (= sporcaccione). Pe finî ’n ascoltatô o n’à dito a traduçion in italian de sexendê: cerindei (che no son riêscio a atrovâ) ò luminello (ch’o trovòu).
Concluddo co-ina coîxitæ. A paròlla italiann-a ch’a tradue ‘mountan bike’ a l’é: rampichino. Coscì i amixi de biciclette an propòsto de ciamâ a ‘mountan bike’ co-a paròlla zeneize ranpeghìn. A mi me pâ ’na beliscima idea! E ò za misso a paròlla in sciô TIG. M’é cao aregordâ che in zeneize a paròlla ranpeghin a l’é za registra da-o Cazassa per denotâ ’n öxello e ’n tipo de ganeufeno.
Alegri!
2 Commenti
-
E coscî,câo Franco,stavôta comménço mî!
A propòxito de gente de çent’anni, pròpio véi avémmo fatto ‘o funerale a ‘na donna che ‘i çent’anni a l’éiva compìi e a gh’éa arivâ abbastanza arégagìa, ‘a Sara, e, in s’a fìn l’é ari òu ‘a seû ôa. A l’éa ‘na brava donna.
Quella do “rampighìn” pe’ ‘ a Mountain bike a me pâ ‘na bella idéa anche a mî.
Quànte ‘ai séxéndê,te n’ho zâ parlòu e t’ho descrìto ‘a scàttoa unde gh’éa scrìto:”Luminelli a olio”. Alégri !
-
Vorriae savèi da donde vegne a poula “sperlengoeia” ch’a l’indica un scistema pe asmortà e malediçioin.
O’ trovòo che quello mòddo o usava anche in Grecia finn-a a unna quarantenn-a de anni fa, da parte da popolaçion comune.
A ton: a poula ‘comune, chì dedato, no me pa che a vagghe ben e aloa comme se deve di pe, presenpio, ‘popolino, plebe, proletariato?
Alegri!
lij_Latn lij_Latn lij_Latn lij_Latn lij_Latn lij_Latn lij_Latn lij_Latn kea_Latn srd_Latn unk lij_Latn lij_Latn lij_Latn lij_Latn unk lij_Latn lij_Latn lij_Latn kea_Latn